CELEX: E2017J0008
Language: el
Date: 2018-11-16 00:00:00
Title: Απόφαση του Δικαστηρίου, της 16ης Νοεμβρίου 2018, στην υπόθεση E-8/17 — Henrik Kristoffersen κατά Νορβηγικής Ομοσπονδίας Χιονοδρομίας (Norges Skiforbund), υποστηριζόμενης από τη Νορβηγική Συνομοσπονδία Αθλητισμού και Ολυμπιακή και Παραολυμπιακή Επιτροπή (Norges idrettsforbund og olympiske og paralympiske komité) (Ελεύθερη παροχή υπηρεσιών — Άρθρο 36 της συμφωνίας ΕΟΧ — Οδηγία 2006/123/ΕΚ — Επαγγελματίες αθλητές — Αθλητικές ενώσεις — Δικαιώματα εμπορίας — Περιορισμός — Αναλογικότητα — Καταλληλότητα — Αναγκαιότητα)

21.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/9
            
         
      ΑΠΟΦΑΣΗ ΤΟΥ ΔΙΚΑΣΤΗΡΙΟΥ
      της 16ης Νοεμβρίου 2018
      στην υπόθεση E-8/17
      Henrik Kristoffersen
      κατά
      Νορβηγικής Ομοσπονδίας Χιονοδρομίας (Norges Skiforbund), υποστηριζόμενης από τη Νορβηγική Συνομοσπονδία Αθλητισμού και Ολυμπιακή και Παραολυμπιακή Επιτροπή (Norges idrettsforbund og olympiske og paralympiske komité)
      
         (Ελεύθερη παροχή υπηρεσιών — Άρθρο 36 της συμφωνίας ΕΟΧ — Οδηγία 2006/123/ΕΚ — Επαγγελματίες αθλητές — Αθλητικές ενώσεις — Δικαιώματα εμπορίας — Περιορισμός — Αναλογικότητα — Καταλληλότητα — Αναγκαιότητα)
      
      (2019/C 107/04)
      Στην υπόθεση E-8/17, Henrik Kristoffersen κατά Νορβηγικής Ομοσπονδίας Χιονοδρομίας (Norges Skiforbund), υποστηριζόμενης από τη Νορβηγική Συνομοσπονδία Αθλητισμού και Ολυμπιακή και Παραολυμπιακή Επιτροπή (Norges idrettsforbund og olympiske og paralympiske komité) — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το πρωτοβάθμιο δικαστήριο του Όσλο (Oslo tingrett), για την ερμηνεία του άρθρου 36 της συμφωνίας για τον Ευρωπαϊκό Οικονομικό Χώρο και της οδηγίας 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά, το Δικαστήριο, αποτελούμενο από τους Páll Hreinsson, πρόεδρο (εισηγητή δικαστή), Per Christiansen και Martin Ospelt (ad hoc), δικαστές, εξέδωσε απόφαση στις 16 Νοεμβρίου 2018, το διατακτικό της οποίας έχει ως εξής:
      
                  1.
               
               
                  Το νομικό κριτήριο για την εκτίμηση κατά πόσον το σύστημα εκ των προτέρων ελέγχου και έγκρισης που εφαρμόζεται από μια εθνική αθλητική ομοσπονδία σχετικά με τα ατομικά συμβόλαια χορηγίας συνιστά περιορισμό βάσει του άρθρου 36 της συμφωνίας ΕΟΧ είναι κατά πόσον το σύστημα καθιστά λιγότερο ελκυστική την άσκηση της ελευθερίας ενός αθλητή να παρέχει υπηρεσίες εμπορίας.
               
            
                  2.
               
               
                  Εάν ένα τέτοιο σύστημα εκ των προτέρων ελέγχου και έγκρισης για τα ατομικά συμβόλαια χορηγίας συνιστά περιορισμό, το ίδιο θα ισχύει για μια συγκεκριμένη απόρριψη αίτησης σύναψης ατομικού συμβολαίου χορηγίας στο πλαίσιο του εν λόγω συστήματος.
               
            
                  3.
               
               
                  Ένα σύστημα εκ των προτέρων ελέγχου και έγκρισης για τα ατομικά συμβόλαια χορηγίας —και μια συγκεκριμένη απόρριψη βάσει του εν λόγω συστήματος— θα είναι νόμιμα, υπό την προϋπόθεση ότι το σύστημα και η άρνηση επιδιώκουν θεμιτό σκοπό που δικαιολογείται από επιτακτικούς λόγους γενικού συμφέροντος, ότι είναι κατάλληλα για την επίτευξη του σκοπού αυτού και δεν βαίνουν πέραν του αναγκαίου για την επίτευξή του μέτρου. Στο πλαίσιο της εκτίμησης αυτής, το σύστημα και η συγκεκριμένη απόρριψη δεν μπορούν να εξεταστούν μεμονωμένα, αλλά πρέπει να εξεταστούν υπό το φως της συνολικής δυνατότητας των αθλητών ή του αθλητή να συμμετέχουν/-ει σε ατομικές δραστηριότητες εμπορίας.
               
            
                  4.
               
               
                  Μια συγκεκριμένη απόφαση που λαμβάνεται στο πλαίσιο συστήματος εκ των προτέρων ελέγχου και έγκρισης που εφαρμόζεται από μια εθνική αθλητική ομοσπονδία σχετικά με ατομικά συμβόλαια χορηγίας πρέπει να βασίζεται σε δίκαιη εξισορρόπηση των συμφερόντων της ομοσπονδίας και του ενδιαφερόμενου αθλητή. Η απόφαση πρέπει να είναι αιτιολογημένη και να κοινοποιείται στον αθλητή εντός εύλογου χρονικού διαστήματος. Επιπλέον, πρέπει να είναι διαθέσιμη μια διαδικασία επανεξέτασης ενώπιον φορέα που είναι ανεξάρτητος από την ομοσπονδία. Υπό αυτές τις διαδικαστικές εγγυήσεις, η αθλητική ομοσπονδία μπορεί να ασκεί διακριτική ευχέρεια κατά την εκτίμηση αιτήσεων για ατομικά συμβόλαια χορηγίας. Οι συνέπειες της μη συμμόρφωσης με τις εν λόγω απαιτήσεις πρέπει να καθοριστούν από το εθνικό δικαστήριο, υπό την επιφύλαξη των αρχών της ισοδυναμίας και της αποτελεσματικότητας.